
Érzelmeket, érzéseket kiváltó virtuális terek tervezése és vizsgálata

Kulcsszavak: Virtuális tér; Érzelmek; Térelemek; Vizsgálat; Hatások
A kutatás a virtuális terek érzelemkiváltó hatásának tervezési elveit és vizsgálatát tűzte ki célul. Középpontjában az a kérdés áll, hogy milyen tértervezési eszközökkel és módszerekkel lehet érzelmi reakciót kiváltani a virtuális terek felhasználóiból. A dolgozat alapos előkészítő munka keretében elemzi a kibertér és az érzelmek működését, és összekapcsolja a kettőt az építészeti tervezés új irányaival.
A kutatás az érzelmek különböző formáit, különösen az örömöt, a szorongást, a nyugalmat és a feszültséget helyezi a középpontba. A kibertér fogalmának és a digitális terek építésének bemutatása után a dolgozat részletesen elemzi az építészeti és belsőépítészeti eszközök érzelemkiváltásra gyakorolt hatását. Ezen eszközök közé tartoznak a térszerkezet, a fények, a színek, a textúrák és a berendezések.
A dolgozat tervezési része 9 különböző térmodellt állít elő, amelyeket különböző térarányok, színek és anyaghasználat szerint variál. Az általános, „Normál” tér mellett kialakításra kerültek az „Alacsony”, „Magas”, „Szűk”, „Tág” térek, valamint ezek kombinációi, mint a „Magas + Tág” és a „Szűk + Alacsony” térek. Ezen térszerkezetek az ArchiCAD és Twinmotion szoftverek szegítségével modellbe lettek helyezve, amely lehetővé tette a 3D-s látványtervek és a különböző fény-, szín- és textúrahatások valósághű ábrázolását.
A dolgozat jelentős része az érzelmi hatások mérésére irányuló kísérletek eredményeit elemzi. Az építészhallgatók és laikus kitöltők kérdőíves visszajelzései alapján a különböző térmodellek komfortérzését vizsgálták. A kitöltők 1-től 10-ig terjedő skálán értékelték a képeken látható tér érzelmi hatását. Az értékelés szakaszosan történt: először csak a térarányok, majd a fények, színek, anyagok és végül a berendezések is megjelentek. Végül a kitöltők kiválasztották egy listából, mely térszerkezeti elemek hatottak rájuk a legjobban.
Az eredményekből kiderült, hogy a fényeknek és a színeknek jelentős hatása van az érzelmi és komfortérzésre. A „Normál” tér esetében a legnagyobb javulást a fények és a berendezés hozzáadása eredményezte. Ezzel szemben a „Szűk + Alacsony” tér szorongást és kellemetlen érzetet keltett a legtöbb kitöltőben. Az elemzések szerint az építészhallgatók érzékenyebbek a térarányok és a színek hatásaira.
A dolgozat végén a következtetésben és összegzésben foglalja össze az eredmények további vizsgálati és használati lehetőségeit..



